លោក​ហ៊ុន សែន​​ត្អូញត្អែរ​ខ្លាច​​​អាមេរិក​ជួយ​កម្មវិធី ​Let Girls Learn មិន​​ចប់​ចុង​ចប់​ដើម
លោក​នាយក​រដ្ឋមន្ត្រី​ហ៊ុន សែន​ចង់​ឃើញ​ស.រ.អា.​​បង្កើន​ការ​ជួយ​ពី​៦​ឆ្នាំ​ដល់​១០​ឆ្នាំ​ដល់​សិស្ស​ស្រី។
វ៉ាស៊ីនតោន — ទោះជាលោកនាយករដ្ឋមន្ត្រី ហ៊ុន សែនបានគាំទ្រដល់គម្រោងផ្តួចផ្តើមរបស់ លោកស្រីភរិយាប្រធានាធិបតីស.រ.អា. បារ៉ាក់ អូបាម៉ាដើម្បីលើកកម្ពស់ការអប់រំសិស្សស្រីមែន តែលោកបានត្អូញត្អែរអំពីជំនួយខាងការអប់រំរបស់ស.រ.អា.ក្រោយ ហើយលោកទទូចថា គម្រោងផ្តល់ឱកាសដល់សិស្សស្រីបានសិក្សា Let Girs Learn ក្នុងប្រទេសកម្ពុជានៅថ្ងៃខាងមុខ គួរត្រូវរៀបចំឲ្យបានប្រាកដប្រជា។ លោកនាយករដ្ឋមន្ត្រីហ៊ុន សែនចង់ឃើញស.រ.អា. បង្កើនការជួយពី៦ឆ្នាំដល់១០ឆ្នាំដល់សិស្សស្រីគឺមានន័យថា រហូតដល់ពួកគេបានរៀនចប់មហាវិទ្យាល័យ ឬបង្កើនជំនួយរបស់ស.រ.អា.តាមរយៈអង្គការ Peace Corps និងអង្គការ USAID ដែលជួយបណ្តុះបណ្តាលនិងគាំទ្រការរៀនសូត្ររបស់សិស្សស្រីកម្ពុជាដល់មហាវិទ្យាល័យ។ «អញ្ចឹងទេ សុំឲ្យគាត់ជួយអីជួយឲ្យប្រាកដ កុំលេងម៉ាឈុលៗអញ្ចឹង។ និយាយ អញ្ចឹងមិនមែនបានសេចក្តីថា លោកជំទាវ Michelle Obama គាត់ទៅបាត់ហើយ បាននិយាយតាមក្រោយទេ។ ខ្ញុំទើបនឹងភ្ញាក់ខ្លួនពីម្សិល»។ លោកហ៊ុន សែនថ្លែងយ៉ាងដូច្នេះ ដោយខ្លាចថា មានការទម្លាក់កំហុសមកលើរដ្ឋាភិបាលរបស់លោកនៅពេលដែលមានការរើសសិស្សស្រីឲ្យរៀនដល់វិទ្យាល័យនៅកន្លែងផ្សេងៗជាច្រើនទៀត ហើយឲ្យរដ្ឋាភិបាលរបស់លោកជាអ្នកទទួលខុសត្រូវក្នុងការផ្តត់ផ្គង់បន្តនៅថ្នាក់មហាវិទ្យាល័យ ដែលលោកចាត់ទុកថា ជាបន្ទុកធ្ងន់សម្រាប់រដ្ឋាភិបាលរបស់លោក។ «និយាយអញ្ចឹងសុំទោស! សុំទោសមិត្តភក្តិអាមេរិក។ គ្រាន់តែថា សុំបញ្ជាក់ថា រឿងហ្នឹងជួនកាលគឺថាវ័នកអ្នកម្ចាស់ផ្ទះតែម្តង។ ប៉ុន្តែយុទ្ធនាការហ្នឹងជាទូទៅ ល្អ ព្រោះយើងបានឃើញអញ្ចេះ។ ស្ថានភាពនៃការបោះបង់ចោលការសិក្សារបស់ក្មេងស្រីគឺមានច្រើនជាងក្មេងប្រុស។ អញ្ចឹងទេបានជាមានយុទ្ធនាការនេះឡើង។ ហើយយុទ្ធនាការនេះទាមទារឲ្យមានភាពប្រាកដប្រជា ដាក់ចេញនូវគោលដៅ ប្រាកដប្រជាមួយ។ តើត្រូវហ្វឹកហាត់ពួកគេដល់ណា? បើមិនអញ្ចឹងទេ អ្នករើស តម្រង់ទិសបញ្ចប់មហាវិទ្យាល័យក្នុងពេលដែលអ្នករើសអត់ជួយផ្គត់ផ្គង់។ អញ្ចឹងអ្នកណាអ្នកដោះស្រាយ? យូរៗវាទៅជាបរិបទនយោបាយមួយទម្លាក់កំហុស ការទទួលខុសត្រូវឲ្យរាជរដ្ឋាភិបាល»។ លោកនិយាយយ៉ាងដូច្នេះ ដោយយោងថា សិស្សស្រី១០នាក់ក្នុងខេត្តសៀមរាប មិនត្រូវអង្គការស.រ.អា.ជួយដល់ចប់មហាវិទ្យាល័យទេគឺជួយត្រឹមវិទ្យាល័យដែលរដ្ឋាភិបាលលោកត្រូវផ្តល់ការផ្គត់ផ្គង់ទៅថ្នាក់មហាវិទ្យាល័យទៀត។ លោកហ៊ុន សែនអះអាងថា លោកនឹងឲ្យរដ្ឋមន្ត្រីក្រសួងអប់រំពិនិត្យមើលអំពីគម្រោងកម្ពុជា និងស.រ.អា.នេះ។ លោកយ៉ែម បុញ្ញរិទ្ធ អ្នកតំណាងរាស្ត្រគណបក្សសង្គ្រោះជាតិ បានថ្លែងថា រដ្ឋាភិបាលត្រូវមានផែនការខ្លួនឯង និងត្រៀមការជួយឧបត្ថម្ភការសិក្សាដល់ សិស្សស្រីកម្ពុជា ទោះជាគ្មានជំនួយពីបរទេសក្តី។ «ក្នុងនាមពាក្យថា ជំនួយគឺគេជាអ្នកសម្រេច។ ដូច្នេះគេជួយ ឬមិនជួយជារឿង មួយ តែខ្ញុំតែងតែចាត់ទុកថា ជារបស់នៅក្នុងដៃគេ។ សំណួរសួរថា របស់នៅក្នុងដៃយើង តើយើងមានវិធានការណ៍បែបណាដើម្បីដោះស្រាយបញ្ហាដែលយើង ជួបប្រទះ? ដូច្នេះរឿងវិស័យអប់រំហ្នឹង យើងស្នើសុំយ៉ាងទទូច សុំឲ្យមានកញ្ចប់ ថវិកាគ្រប់គ្រាន់ដើម្បីធ្វើកំណែទម្រង់ពិតប្រាកដដើម្បីឲ្យការអប់រំនេះមាន គុណភាព»។ កញ្ចប់ថវិកាសម្រាប់វិស័យអប់រំមានតិចតួច បើប្រៀបធៀបនឹងកញ្ចប់ថវិកា សម្រាប់វិស័យសន្តិសុខ។ លោក Jay Raman អ្នកនាំពាក្យស្ថានទូតស.រ.អា.នៅកម្ពុជា បានថ្លែងថា ចាប់តាំងពីឆ្នាំ២០០៣មក រដ្ឋាភិបាលស.រ.អា.បានផ្តល់ថវិកាជាង៤០លានដុល្លារស.រ.អា.ដើម្បីលើកកម្ពស់គុណភាពអប់រំក្នុងប្រទេសកម្ពុជា។ ហើយលោកបញ្ជាក់ថា គំនិតផ្តួចផ្តើមផ្តល់ឱកាសដល់សិស្សស្រីបានទទួលការសិក្សាគឺ Let Girs Learn នេះគឺមិនមែនជាកម្មវិធីផ្តល់អាហារូបករណ៍ទេ។ «គំនិតផ្តួចផ្តើមផ្តល់ឱកាសដល់សិស្សស្រីបានទទួលការសិក្សា Let Girls Learn គឺជាកិច្ចប្រឹងប្រែងដ៏ទូលំទូលាយរបស់រដ្ឋាភិបាលស.រ.អា.ពាក់ព័ន្ធនឹងអង្គការ Peace Corps និងទីភ្នាក់ងារផ្តល់ជំនួយរបស់ស.រ.អា.គឺ USAID  ក្រសួងការបរទេស និងដៃគូធ្វើការផ្សេងទៀតនៅជុំវិញពិភពលោកដើម្បីបរិច្ចាគទៅកាន់សហគមន៍ និងការប្តេជ្ញាចិត្តរបស់ពួកគេចំពោះវាសនារបស់គេ»។ លោកថ្លែងថា កម្មវិធី Let Girs Learn នេះជួយនៅកម្រិតថ្នាក់បឋមសិក្សា ហើយ ពង្រីកការជួយដល់សិស្សស្រីជំទង់ៗឲ្យសិក្សាបានខ្ពង់ខ្ពស់។ នៅមុនពេលធ្វើដំណើរទៅបំពេញទស្សនកិច្ចរបស់លោកស្រីនៅប្រទេសជប៉ុន និងកម្ពុជា លោកស្រី Michelle Obama និងស្វាមីគឺលោកប្រធានាធិបតីបារ៉ាក់ អូបាម៉ា បានថ្លែងថា ការណ៍ដែលក្មេងស្រីប្រមាណ៦២លាននាក់មិនមានលទ្ធភាពទៅសាលារៀននៅជុំវិញពិភពលោកនោះគួរជាអាទិភាពមួយនៃគោលនយោបាយការបរទេសរបស់ស.រ.អា.។ លោកប្រធានាធិបតី Obama និងនិងលោកស្រី Michelle ថ្លែងដូច្នេះ ដោយយោងថា នៅពេលមាននារីរាប់សិបលាននាក់មិនបានទទួលការអប់រំគ្រប់គ្រាន់គឺមិនត្រឹមតែជា«ការខ្ជះខ្ជាយសក្តានុពលរបស់មនុស្សដ៏គួរឲ្យសោកស្តាយជាទីបំផុតប៉ុណ្ណោះទេ វាក៏ជាការប្រឈមដ៏ធ្ងន់ធ្ងរមួយរបស់វិស័យសុខាភិបាលសាធារណៈ ការធ្វើឲ្យសេដ្ឋកិច្ចជាតិព្រមទាំងវិបុលភាពពិភពលោកធ្លាក់ចុះ និងជាការគំរាមទៅលើសន្តិសុខនៃប្រទេសទាំងអស់ក្នុងពិភពលោក»។ លោកស្រី Michelle Obama ជាភរិយាប្រធានាធិបតីសហរដ្ឋអាមេរិកដែលកំពុងកាន់តំណែងដំបូងគេ ដែលបានអញ្ជើញបំពេញទស្សនកិច្ចនៅប្រទេសកម្ពុជាកាលពីចុងសប្តាហ៍កន្លងទៅ។ លោកស្រីបានជួបជាមួយសមភាគីខ្មែរ គឺលោកស្រីប៊ុន រ៉ានី ភរិយាលោកនាយករដ្ឋមន្រ្តីហ៊ុន សែន ហើយសំណេះសំណាលជាមួយសិស្ស និងពួកអ្នកស្ម័គ្រចិត្ត ហើយនឹងមើលកម្មវិធីក្នុងសហគមន៍ខ្លះ ដែលគេនិយាយថា បានពង្រីកឱកាសខាងអប់រំដល់នារី៕